B4-1109, 1151, 1176, 1185 και 1201/96

Ψήφισμα σχετικά με το Μπανγκλαντές

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για το Μπανγκλαντές,

A. ανησυχώντας βαθύτατα για την κατάσταση στον τομέα των ανθρωπίνων δικαιωμάτων στην περιοχή «Chittagong Hill Tracts» του Μπανγκλαντές όπου οι αυτόχθονες υπόκεινται σε αυστηρούς ελέγχους από τον στρατό του Μπανγκλαντές,

Β. έχοντας υπόψη ότι δεν διασφαλίζονται για τους ιθαγενείς πληθυσμούς της περιοχής «Chittagong Hill Tracts» οι θεμελιώδεις ελευθερίες όπως η ελεύθερη κυκλοφορία και η ελεύθερη πολιτική και πολιτισμική έκφραση,

Γ. θορυβημένο όλως ιδιαιτέρως από την εξαφάνιση, στις 12 Ιουνίου 1996, στο χωριό Lalyaghona της επαρχίας Rangamati, της κ. Kalpana Chakma, γενικής γραμματέως της τοπικής Ομοσπονδίας Γυναικών, η οποία αγωνίζεται από μακρού για την αναγνώριση των θεμελιωδών δικαιωμάτων του λαού Chakma και των άλλων εθνοτήτων της περιοχής «Chittagong Hill Tracts»,

Δ. ανησυχώντας για τις πληροφορίες σύμφωνα με τις οποίες στοιχεία του στρατού του Μπανγκλαντές εμπλέκονται άμεσα στην απαγωγή της κ. Kalpana Chakma,

Ε. έχοντας υπόψη ότι τα τελευταία χρόνια η κυβέρνηση του Μπανγκλαντές εξακολουθεί να αρνείται να αναγνωρίσει οιοδήποτε αίτημα αυτονομίας του πληθυσμού της περιοχής Chittagong Hill,

ΣΤ. ελπίζοντας ότι η νέα κυβέρνηση θα δεσμευθεί προς την κατεύθυνση της ειρηνικής διευθέτησης του αιτήματος για αυτονομία του ιθαγενούς πληθυσμού,

Ζ. εκφράζοντας την ανησυχία του για την κατάσταση χιλιάδων νησιών στο Βραχμαπούτρα («char») τα οποία καταστράφηκαν ολοσχερώς από τους φετινούς μουσώνες ως αποτέλεσμα της κατασκευής γέφυρας που χρηματοδότησε η Παγκόσμια Τράπεζα,

1. ζητεί την άμεση ελευθέρωση της κ. Kalpana Chakma[semigr ]

2. ζητεί να συσταθεί αμερόληπτη εξεταστική επιτροπή για την εξακρίβωση των ευθυνών για την απαγωγή της κ. Kalpana Chakma, ιδίως σε ό,τι αφορά το ρόλο του στρατού στην υπόθεση αυτή[semigr ]

3. καταδικάζει κάθε είδους κατασταλτική πολιτική εις βάρος των αυτοχθόνων φυλών της περιοχής «Chittagong Hill Tracts» και πιστεύει ότι η κυβέρνηση της Dhaka είναι αρμόδια για την διασφάλιση του σεβασμού των ανθρωπίνων δικαιωμάτων και των θεμελιωδών ελευθεριών στην εν λόγω περιοχή[semigr ]

4. καλεί την κυβέρνηση του Μπανγκλαντές να αρχίσει αμέσως πολιτικές συνομιλίες με όλες τις ενδιαφερόμενες πλευρές στην περιοχή «Chittagong Hill Tracts» έτσι ώστε να βρεθεί πολιτική λύση, μετά από διαπραγματεύσεις, για τις διάφορες διεκδικήσεις του ιθαγενούς πληθυσμού[semigr ]

5. κρίνει ότι είναι επείγουσα ανάγκη να τερματισθεί οποιαδήποτε πολιτική εποικισμού και στρατιωτικοποίησης της περιοχής «Chittagong Hill Tracts» έτσι ώστε να καταστεί δυνατή η εξεύρεση ειρηνικής λύσης στη σύγκρουση[semigr ]

6. καλεί την κυβέρνηση του Μπανγκλαντές να επιτρέψει τις επισκέψεις, χωρίς περιορισμούς, αντιπροσωπειών των ανθρωπιστικών οργανώσεων και υπερασπιστών των ανθρωπίνων δικαιωμάτων στην περιοχή «Chittagong Hill Tracts», και να εγγυηθεί την ελεύθερη κυκλοφορία του πληθυσμού[semigr ]

7. καλεί την κυβέρνηση να μην παρεμποδίζει τη διοχέτευση της ανθρωπιστικής βοήθειας καθώς και τα αναπτυξιακά έργα υπέρ του πληθυσμού της περιοχής «Chittagong Hill Tracts»[semigr ]

8. υποστηρίζει τις προσπάθειες των κατοίκων των «char» να απευθυνθούν στην επιτροπή ερευνών της Παγκόσμιας Τράπεζας ώστε να λάβουν αποζημιώσεις και, για το σκοπό αυτό, καλεί την κυβέρνηση του Μπανγκλαντές να λάβει όλα τα απαραίτητα μέτρα για να διασφαλίσει τα νομικά δικαιώματα των κατοίκων των «char»[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Κοινοβούλιο και την κυβέρνηση του Μπαγκλαντές.